Vermeende opstoker werk vir Wes-Randse munisipaliteit | Netwerk24
Deur Ntwaagae Seleka, News24 26 Julie 2021 21:25
Sibusiso Mavuso tydens sy verskyning in die hof.Foto: Kayleen Morgan
Borgtog is Maandag aan 'n vermeende opstoker, wat glo geweld in Gauteng en KwaZulu-Natal aangehits het, deur die landdroshof in Westonaria toegestaan.
Sibusiso Mavuso (37) staan tereg op aanklagte van aanhitsing van geweld op sy Facebook-blad.
Ao. Alpheus Madimetja, ondersoekbeampte in die saak, het gesê Mavuso is getroud met vyf kinders en werk vir die munisipaliteit van die Wes-Rand as toesighouer vir verliesbeheer.
Mavuso en ander oproeriges het na bewering op 12 Julie 'n Pick n Pay-winkel in Westonaria bestorm en geëis dat dit gesluit word.
Volgens Madimetja het Mavuso nie 'n masker gedra nie en die polisie kon hom maklik uitken.
Mavuso en ander oproeriges is beveel om die winkel te ontruim. Die bestuurder het ná die voorval 'n saak van intimidasie en aanhitsing by die Westonaria-polisiekantoor geopen.
"Wie wil nog burgeroorlog hê, want vanaand gaan dit erger wees (sic)," het Mavuso glo op sy Facebook-blad geskryf. Hy is op 16 Julie by sy huis in hegtenis geneem.
Madimetja het getuig dat Mavuso aan hom erken het dat hy 'n aanhanger van oudpres. Jacob Zuma is.
'n Foto van Zuma en Mavuso is later as bewysstuk aan die hof oorhandig.
Die staat wag op CCTV-opnames en forensiese getuienis teen Mavuso. Hy is op borgtog van R2 500 vrygelaat en moet op 30 Augustus weer in die hof verskyn.